

**Gradska tržnica d.o.o., Augusta Šenoe 12, Varaždin –Tel. 042-302-956 / Fax 042-302-902 www.varazdinski plac.hr**

**Matični broj:01318853 OIB:31452810613 Žiro račun: Privredna banka Zagreb HR4823400091110219073**

|  |  |  |  |  |  |
| --- | --- | --- | --- | --- | --- |
|  |  |  |  |  |  |

**Vesna Fajfar iz Sračinca Najkumica 2016.**

**Posjetitelji Gradske tržnice te čitatelji Varaždinskih vijesti i Regionalnog tjednika odlučili – laskava titula Najkumice varaždinskog placa 2016. pripala je Vesni Fajfar iz Sračinca, do nje je Darinka Kapeš iz Lovrečana (nagradu je primila njena majka Katica Brezovec), a trećeplasirana kumica je Milka Mirović iz Štefanca**

**Varaždin, 3. prosinca, 2016.** – Gradska tržnica u Varaždinu već devetu godinu zaredom provodi natječaj za Najkumicu, pri čemu posjetitelji placa i čitatelji lokalnog tiska imaju priliku svoj glas pokloniti omiljenoj prodavačici i tako joj osigurati vrijedne nagrade. Glasovati se moglo tijekom studenoga osobno na varaždinskom placu, a danas je uz bogat zabavni program proglašena pobjednica koja je primila zasluženu nagradu. Primopredaju nagrade uveličali su varaždinski gradonačelnik **Goran Habuš**, te direktor Gradske tržnice **Predrag Ciglar** koji su osobno čestitali i predali nagrade najkumicama.

Najkumica 2016. **Vesna Fajfar** po prvi puta je osvojila ovu titulu: *- Već gotovo 25 godina prodajem povrće na varaždinskom placu, jako mi je drago i puno mi znači ovakvo priznanje. Moj radni dan započinje u zoru, oko 4 ujutro, a na placu sam svakodnevno, i petke i svetke. Bavimo se poljoprivredom, a proizvodimo uglavnom sezonsko povrće. Od poljoprivrede i prodaje na placu živi cijela naša peteročlana obitelj.* – rekla je novoizabrana Najkumica te pozvala kupce da se vrate na tržnicu i kupuju namirnice na varaždinskome placu.

Ovim nagradnim natječajem Gradska tržnica želi nagraditi marljive i vrijedne prodavačice na tržnici, te im zahvaliti za trud koji ulažu cijele godine kako bi varaždinski plac 'imao dušu'.

Direktor Gradske tržnice **Predrag Ciglar** ovom je prigodom predao nagrade i čestitao najkumicama: *'Drago mi je da nastavljamo ovu simboličnu, ali dobronamjernu tradiciju. Želio bih zahvaliti svim kumicama s našeg placa jer bez njih sigurno ne bismo imali ovakav plac kakvoga imamo. Hvala svima na predanom trudu i radu, a posebno čestitam Najkumici Vesni Fajfar.* '

**Gradska tržnica d.o.o.**

direktor Predrag Ciglar

E-mail: direktor@varazdinskiplac.hr

Tel: 042.302.956